Održana radionica „Prava djece“

 U prvom razredu strojarskih tehničara pod satom zajednice učenika 1. ožujka 2016. održana je radionica pod nazivom „Ljudska prava: prava djece“. Radionicu je održala knjižničarka Ivana Azenić u dogovoru s njihovim razrednikom, profesorom Mijom Šerićem.

 Učenici su saznali obilježja prava, koji su najznačajniji sporazumi o ljudskim pravima te koja se prava nalaze u „Konvenciji o pravima djeteta“. Imali su dva samostalna skupinska rada, od kojih je prvi bio vezan uz „Konvenciju“, a drugi uz problemske situacije na temelju kojih su učenici trebali odabrati rješenja koja smatraju najboljim, a također i obrazložiti svoj odabir.

 Osim što su saznali neke činjenice o ljudskim pravima, učenici su tijekom radionice došli do vrijednih zaključaka – da je ponekad tanka linija između ostvarivanja svog prava i kršenja prava drugih, da je bitno da budemo upućeni u prava zajamčena Ustavom jer se ponekad moramo pozvati na prava koja imamo te da trebamo poštivati tuđa prava ako želimo da drugi poštuju naša.

 Ivana Azenić